ועדת הכלכלה, כנסת 15, פרוטוקול מספר 224, 2000-12-05 11:00

אברהם פורז: אנחנו מחדשים את ישיבת הוועדה, והפעם אנחנו דנים בהצעת חוק שמאי ביטוח של חבר הכנסת ריבלין.

אברהם פורז: אני מבין שאנחנו קבלנו מסמך ממשרד התחבורה המנסה לפתור את הבעיה שהעלנו בישיבה הקודמת.

אורית לב-שגב: האם אפשר לקבל את המסמך?

אורית לב-שגב: אני נציגת משרד המשרד ואני עדיין לא קיבלתי את המסמך למרות שזה היה אמור להיות בתיאום איתי.

אברהם פורז: המסמך הזה הובא אלינו רק הבוקר.

אברהם פורז: רבותיי, תסבירו לנו מה אתם מציעים.

שמעון אברהם: אנחנו מציעים להקים ועדה שהיא תבחר שמאים שיעמדו בקריטריונים מסוימים והם יהיו שמאים מחליטים.

שמעון אברהם: במידה ויש לאזרח השגות לגבי השמאות הראשונה שניתנה על ידי השמאי שהופנה אולי דרך חברת הביטוח, הוא יוכל לבחור שמאי נוסף והוא יוכל להביא את שתי השמאויות לפני אותו שמאי מחליט שהוועדה הציבורית קבעה.

שמעון אברהם: בוועדה הציבורית יהיו נציגים של משרד האוצר, משרד התחבורה ואיגוד הצרכנים.

שמעון אברהם: אנחנו רוצים לקבוע שגם אם תהיה לאזרח רק חוות דעת אחת הוא יוכל להביא אותה בפני אותו שמאי מחליט.

שמעון אברהם: אני חושב שהנושא הזה יהיה קצת בעייתי משום שהשמאי השני יצטרך לעשות שמאות חדשה כדי לבדוק את השמאות הראשונה.

שמעון אברהם: בכל מקרה, ישנן שתי אופציות.

שמעון אברהם: אופציה אחת שאותו מבוטח יכול לבוא עם שתי חוות דעת או לבוא עם חוות דעת אחת, ואז אותו שמאי מחליט צריך לעשות חוות דעת נוספת כדי לבחון את חוות הדעת הראשונה.

שמעון אברהם: אנחנו הצענו שיוקם מוקד וכל אזרח שחוות הדעת של שמאי חברת הביטוח לא מקובלת עליו יוכל לפנות לאותו מוקד.

שמעון אברהם: המוקד יפנה אותו לאחד מהשמאים המחליטים.

שמעון אברהם: השמאי המחליט יהיה חייב לתת את ההחלטה שלו תוך ארבעה ימים וההחלטה שלו היא החלטה סופית.

אברהם פורז: לא מדובר בשום חקיקה, כי את זה אתם רוצים לעשות לפי חוק הפיקוח על מצרכים ושירותים על פי צו, או לא?

שרית זוכוביצקי: הצו מדבר רק על שומות מנוגדות.

שרית זוכוביצקי: הוא בכלל לא מאזכר סיטואציה שאדם רוצה לבחון שומה אחת שיש לפניו והוא חושב שהיא לא בסדר.

שרית זוכוביצקי: הרשות היא זו שמחליטה והיא יכולה להתייעץ עם ועדה שיושבת לידה, ועדת הערר.

שרית זוכוביצקי: היא גוף שמתייעצים אתו, אבל היא לא גוף מחליט.

שרית זוכוביצקי: למעשה, רוצים לשנות את הקונספציה הקיימת היום בצו.

אברהם פורז: שינוי צו לא טעון חקיקת כנסת.

אתי בנדלר: היום לא מתקינים צווים דרך חוק הפיקוח על המצרכים, אלא מחוקקים חוק במקום אותו צו.

שרית זוכוביצקי: היום לא יאפשרו שום תיקון בצו, אלא יכניסו בחקיקה, אם זו חקיקה ראשית או חקיקת משנה.

שרית זוכוביצקי: יבחנו באופן כללי את כל הנושא ואת כל צווי הפיקוח.

שרית זוכוביצקי: צריך להפוך את כל צווי הפיקוח לחקיקה.

אברהם פורז: איזה אכסניה משפטית אתם מציעים?

שרית זוכוביצקי: לא דיברנו על האכסניה, אלא דיברנו רק על הקונספט.

אורית לב-שגב: היושב ראש אמר בסוף הישיבה הקודמת כי התחום האקוטי פה הוא נושא הרכב.

אורית לב-שגב: אנחנו מתמקדים פה ברכב.

אורית לב-שגב: אם צריך ליצור חקיקה חדשה, הרי שחקיקה כזו בהכרח לא תכלול רק את הרכב, ואז יש לנו פה את הצעת החוק של המציע וממה נפשך?

ראובן ריבלין: אנחנו מקבלים את הצעתו של היושב ראש.

אברהם פורז: אנחנו דיברנו בישיבה הקודמת על כך שכאשר מדובר בתביעות גדולות, נניח בתחום של חנויות או שרפת מפעל, אז זה ברור לגמרי שהמבוטח שנפגע משמאות של שמאי בית, ככל שיש דבר כזה, ילך לשמאי אחר ויתנהל משפט וכל העניין הזה.

אברהם פורז: אנחנו מדברים על אותם מקרים קטנים שישנו שמאי שעובד מטעם חברת הביטוח ואולי הוא קיבל מכתב נזיפה על כך שהוא אישר סכום כל כך גבוה, ונניח שהוא נתן הערכה פחותה באלף שקל.

אברהם פורז: האם המבוטח בשביל אלף שקלים יתחיל להתרוצץ ולחפש עורך דין ושמאי נוסף?

אברהם פורז: הוא ירים ידיים ויקבל אלף פחות ובזה נגמר העניין.

אברהם פורז: את המצבים האלה רצינו לפתור משום שהם מאוד שכיחים.

אברהם פורז: לא כל אחד רוצה ללכת לבית משפט לתביעות קטנות ולא כל אחד יודע שיש דבר כזה.

אברהם פורז: שכירת שירותים של עורך דין בגלל סכום של אלף שקל בטח לא שווה מבחינה כספית.

אברהם פורז: אנחנו דיברנו על כך שבמקרים שהשמאות של השמאי לא נראית למבוטח, המבוטח יוכל לפנות לשמאי שאיננו תלוי בחברת הביטוח, ואז השמאות הזו אוטומטית מחייבת את החברה.

אתי בנדלר: את המבטח בלבד.

אורית לב-שגב: לא, זה חייב להיות מבוטח.

אורית לב-שגב: אם מדובר במעין בורר אז זה חייב להיות לפי שני הצדדים.

אורית לב-שגב: אם השמאי הוא בלתי תלוי, אז שני הצדדים.

אורית לב-שגב: אין נפקות לכך שרק צד אחד יצטרך לקבל את השומה.

אברהם פורז: במישור היחסים בין המבוטח לבין החברה יש אי סימטריה של יחסי כוחות.

אברהם פורז: אחד יתעקש ויחליט ללכת בכל מקרה לבית המשפט על אף הכל ולמרות הכל.

אברהם פורז: בסדר, במקרה והוא יפסיד את התביעה הוא ישלם גם הוצאות משפט וזה יעלה ביוקר.

שרית זוכוביצקי: אני רוצה לחזור ולדבר על המנגנון המוצע.

שרית זוכוביצקי: היום זה אצל הרשות וזה יהפוך לשמאי המחליט.

שרית זוכוביצקי: כל יתר האלמנטים המופיעים בהצעה כמו ועדה ציבורית והקריטריונים לבחירה, באים לממש את הרעיון של שמאי מחליט.

שרית זוכוביצקי: הבעיה שנוצרה היא גם בעיה של עומס.

שרית זוכוביצקי: ודאי שהרשות לבד לא יכולה לטפל בכל התביעות וישנה גם בעיה של נגישות.

שרית זוכוביצקי: אנחנו מציעים איזשהו הרכב של ועדה בלתי תלויה.

אברהם פורז: מר יצחקניא, בבקשה.

עו”ד אמנון יצחקניא: אני מכיר את העניין שיש ליושב ראש בנושא החשש מפני הפגיעה בחופש העיסוק.

עו”ד אמנון יצחקניא: אני רוצה לעדכן את היושב ראש ולומר שהיום בוועדת הכלכלה מנסים לעשות מקצה שיפורים בנושא ועדת הערר, בנושא שבית המשפט העליון בדיוק עוסק בו.

עו”ד אמנון יצחקניא: בקרוב צפוי להינתן פסק דין.

עו”ד אמנון יצחקניא: בספטמבר האחרון היינו בדיון בבג"ץ.

עו”ד אמנון יצחקניא: בג"ץ שאל את המפקחת על הביטוח האם היא לא מתכוונת לחזור בה מחזרתה בה מההסדר המקורי שהיא הציעה ושהיא קבעה שיש ניגוד עניינים?

אורית לב-שגב: לא נכון.

אברהם פורז: תפקידה של הכנסת לחוקק ותפקידו של בית המשפט לפרש חוקים בדרך כלל.

אברהם פורז: נניח שהעתירה תדחה כי המצב המשפטי הנוכחי הוא X, ואנחנו חושבים שהמצב המשפטי הוא לא טוב אז נשנה אותו.

אברהם פורז: בית המשפט מפרש חקיקה, הוא לא מייצר חקיקה.

עו”ד אמנון יצחקניא: זה בדיוק מה שרציתי לומר.

עו”ד אמנון יצחקניא: הדיון כאן לא אמור לעסוק בהכרעה משפטית קונקרטית בסכסוך זה או אחר.

עו”ד אמנון יצחקניא: המטרה האמיתית צריכה להיות מציאת הסדר אמיתי לבעיה.

עו”ד אמנון יצחקניא: על אף שאני חושב שצריך את הצעת החוק שחבר הכנסת ריבלין הציע, אני כמייצג איגוד השמאים הייתי אומר מייד: אנחנו לא צריכים אולי לדאוג לכל הציבור ובואו נראה איך אנחנו דואגים שהשומה תוצא על ידי שמאי.

עו”ד אמנון יצחקניא: בואו נסכים מייד למה שאמר היושב ראש.

עו”ד אמנון יצחקניא: אני מציע שמשרד התחבורה יציע הצעה, שאני אגב הצעתי אותה לפניהם, שיוקם גוף בלתי תלוי, יהיה שמאי אחד מכריע לא שלושה.

עו”ד אמנון יצחקניא: הציבור ישים את יהבו בו וגם המבטחות.

עו”ד אמנון יצחקניא: ברור לי מייד שאם תשאל בעוד רגע את המבטחות או את משרד התחבורה או את המפקחת על הביטוח הם יגידו לך לא, לא לזה מכוונים.

עו”ד אמנון יצחקניא: מה שהם רוצים לעשות זה היפוך היוצרות ופגיעה קשה מאוד במבוטח.

גבי לסט: מי זה הם?

אברהם פורז: אני הבנתי מי זה הם.

גבי לסט: אני לא הבנתי.

עו”ד אמנון יצחקניא: חברות הביטוח מנסות להנציח מצב קיים היום שבו באמצעות הכוח שלהן הן משיגות את הציבור במרוץ אחר השומה הראשונה.

עו”ד אמנון יצחקניא: היום ב- 95% ממקרי הביטוח, יש 300 אלף מקרי ביטוח בשנה, השומה משולמת על פי חוות דעת שמזמינה ומשלמת אותה המבטחת.

עו”ד אמנון יצחקניא: חברות הביטוח רוצות להנציח בכל מקרה ולא איכפת להן באיזו קונסטלציה, שהציבור יגיש ערר על כך.

עו”ד אמנון יצחקניא: עכשיו גם מציעים לנו הסדר יותר מלומד.

עו”ד אמנון יצחקניא: לא רק שהמבוטח יצטרך ללכת ולשלם כסף לשמאי אחד כדי לחלוק על שמאי חברת הביטוח, ואם זה לא נראה לו הוא גם ילך אחר כך לוועדת הערר וישיג שומה שלישית.

עו”ד אמנון יצחקניא: ברור שהפתרון הזה הוא לא רציני.

עו”ד אמנון יצחקניא: יש היום ועדת ערר ליד משרד התחבורה על פי צו הפיקוח על מצרכים ושירותים.

עו”ד אמנון יצחקניא: כמה מקרים הגיעו בשנת 1998 לדיון בוועדת הערר?

עו”ד אמנון יצחקניא: אני יכול לומר לכם בדיוק כמה מקרים הגיעו, 14 מקרים.

עו”ד אמנון יצחקניא: המפקחת על הביטוח כתבה כי הציבור לא עושה שימוש בזכותו לפנות בעצמו ולקחת שמאי.

עו”ד אמנון יצחקניא: הוא סומך על זה שיש שמאי.

עו”ד אמנון יצחקניא: נוח לחברת הביטוח לגרום לציבור לחשוב שהשמאי הוא שמאי בלתי תלוי ואף פעם לא אומרים לו שזה על ה- PAY ROLL של חברת הביטוח.

עו”ד אמנון יצחקניא: זו ועדה של הכנסת שנועדה לתת פתרון לא לבעיה זו או אחרת, אלא להסדיר את המעמד של השמאי.

עו”ד אמנון יצחקניא: זה כבר מזמן לא ברכב.

עו”ד אמנון יצחקניא: אדוני היושב ראש, אני מעביר אליך מסמך שמראה שחברות הביטוח עוברות להחלה של שמאות הבית בענף האלמנטרי כבר.

עו”ד אמנון יצחקניא: התופעה הזו תלך ותקנה לה שביתה ככל שחברות הביטוח יוכלו ולא רק בענפי הרכב.

עו”ד אמנון יצחקניא: צו הפיקוח על מצרכים ושירותים שהוא יוצא דופן בעניינינו חל הרי רק על שמאי רכב.

עו”ד אמנון יצחקניא: מה נעשה בכל התחומים האחרים?

עו”ד אמנון יצחקניא: אין פתרון.

עו”ד אמנון יצחקניא: ודאי שמשרד התחבורה לא ייתן פתרונות לבעיות בתחום האלמנטרי.

עו”ד אמנון יצחקניא: מה שמדהים אותי יותר מכל בעמדת משרד התחבורה הוא הדבר הבא.

עו”ד אמנון יצחקניא: משרד התחבורה בעצמו בצו, בסעיף 12, ובכללי ההתנהגות שהוא קבע נאמר:

עו”ד אמנון יצחקניא: לא יעסוק שמאי בעסקי ביטוח.

עו”ד אמנון יצחקניא: זה הרי מדהים.

עו”ד אמנון יצחקניא: כל כך יפה ופשוט.

עו”ד אמנון יצחקניא: אז מה, למבטח כן מותר לעסוק בעסקי שמאות?

אורית לב-שגב: כן, כי זה העיניים שלו.

אורית לב-שגב: למה הדמגוגיה הזו?

אברהם פורז: בבוא העת את תסבירי את טיעונייך ואנחנו נשמע, ואז גם נדע אם אתם מדברים דברי דמגוגיה או שהוא דמגוג.

עו"ד אמנון יצחקניא: כאשר משרד התחבורה כאן יודע היטב שיש ניגוד עניינים אינהרנטי בין שמאות לבין עיסוק בביטוח, הכוונה לא הייתה כאן למנוע רק מאותו שמאי לעסוק בביטוח.

עו"ד אמנון יצחקניא: הניגוד הוא בין היותה של חברה מבטחת סיכון ביטוחים לבין זה שהיא עצמה תעסוק בשומה.

עו"ד אמנון יצחקניא: זהו הדבר שעומד היום על המדוכה.

עו"ד אמנון יצחקניא: בלי קשר לחוק אם חברת הביטוח, משרד התחבורה והמפקח על הביטוח, רוצים להסדיר את הנושא הקונקרטי של הערעורים, אנחנו מייד מסכימים, והצענו זאת מזמן, שכל גוף בלתי תלוי יקבע מיהו שמאי ותהיה שומה אחת.

עו"ד אמנון יצחקניא: עם זה אין לנו שום בעיה.

עו"ד אמנון יצחקניא: אלא שלא זה מה שהם רוצים.

עו"ד אמנון יצחקניא: עניין חופש העיסוק הוא עניין חשוב.

עו"ד אמנון יצחקניא: בהחלט צריך לשקול בחוק הזה שלא פוגעים למעלה מן המידה בחופש של אנשים להיות שמאי ביטוח.

אברהם פורז: זה מקצוע לא בר רישוי.

אברהם פורז: חוץ משמאות מקרקעין.

עו”ד אמנון יצחקניא: נשים לב למשהו שהוא בעיניי תמוה מאוד.

עו”ד אמנון יצחקניא: חברות הביטוח אינן רוצות להגן על עניינו של ציבור רחב להיות שמאי כן או לא.

עו”ד אמנון יצחקניא: יש היום גוף מקצועי שהיום מאשר מי רשאי להירשם בפנקס השמאים.

עו”ד אמנון יצחקניא: לא זאת השאלה.

עו”ד אמנון יצחקניא: חברת הביטוח אומרת: לי, כחברת ביטוח, יש זכות חוקתית לעסוק בשמאות.

עו”ד אמנון יצחקניא: א', ולא היא.

עו”ד אמנון יצחקניא: ב', על פי פיסקת ההגבלה בחוק יסוד חופש העיסוק כאשר הדבר נדרש למטרה ראויה וזה איננו פוגע למעלה מהנדרש, מותר להגביל בחוק את חופש העיסוק.

עו”ד אמנון יצחקניא: אני חושב שלא יכול להיות ספק שיש מקצוע שעוסקים בו 300 איש בנושא שמגלגל מיליארדים של שקלים בשנה, שזה עניינו של כל הציבור.

עו”ד אמנון יצחקניא: אני לא אפנה עכשיו לחוק המתווכים, החוק שאתה היית מעורב בחקיקתו.

עו”ד אמנון יצחקניא: אני הלכתי לדברי ההסבר וראיתי כי נאמר שם למה המקצוע רגיש וציבור רחב יכול להיפגע.

עו”ד אמנון יצחקניא: אותם שיקולים כוחם יפה.

עו"ד יוסי הלוי: יש לי מחלוקת עם חברי על מה שאמרו שופטי הבג"ץ.

עו"ד יוסי הלוי: נתכבד ונחכה ונראה את פסיקתם.

עו"ד יוסי הלוי: בינתיים נמשיך פה, כדעת היושב ראש, בהליך עצמו.

אברהם פורז: זה ברור שמבחינתנו הבג"ץ הוא מפרש דין קיים, ואם הדין הקיים לא טוב נשנה אותו, תהא דעת בג"ץ אשר תהא.

אברהם פורז: יכול להיות שפסק הדין ישקף את הדין הקודם.

עו"ד יוסי הלוי: לא בכדי גם חברי הסית את הדיון בראשיתו מנושא הוועדה או הגוף הניטרלי לנושא שמאות הבית.

עו"ד יוסי הלוי: זה הנושא שהוא למעשה מייצג.

עו"ד יוסי הלוי: ההתהדרות הזו לייצג את המבוטחים, אני לא חושב שהיא בעינה.

עו"ד יוסי הלוי: חברי מייצג פה אינטרס של שמאים עצמם.

אברהם פורז: מר הלוי, אותנו מעניין הציבור.

אברהם פורז: אני יודע שהוא מייצג את השמאים ואתה מייצג את חברות הביטוח.

אברהם פורז: אתה צריך לשכנע אותי בנושא שמטריד אותי.

אברהם פורז: אותנו מטריד דבר אחד.

אברהם פורז: שמאי שמועסק על ידי חברת הביטוח, וחברת הביטוח מצפה ממנו שיתן כמה שפחות כסף.

אברהם פורז: אני יכול להבין זאת, גם אם אני הייתי חברת ביטוח הייתי רוצה לתת כמה שפחות.

אברהם פורז: שמאי כזה עלול להיקלע למצב של ניגוד עניינים או למצב של אילוץ.

אברהם פורז: המבוטח בין היתר, בעיקר ברכב, שלא רוצה להתעסק בדבר הזה מתפשר על הסכום שנקבע למרות שהוא חושב שמגיע לו סכום גבוה יותר.

אברהם פורז: השאלה היא, איך אנחנו מונעים את זה שלא יהיה ניצול של המצב הזה ושהשמאות תהיה הוגנת?

אברהם פורז: זאת השאלה.

ראובן ריבלין: אני הייתי מוסיף על השאלה ושואל, האם חברות הביטוח, שודאי שרק טובת הציבור עומדת לעינהן, לא חושבות שטוב היה כי למקצוע תהיה עצמאות, למשל, כמו רואי חשבון או מבקר?

ראובן ריבלין: עצמאות למקצוע היא טובת הציבור המיידית, הישירה, הבלתי ניתנת לערעור, והבלתי מתפשרת.

אברהם פורז: חבר הכנסת ריבלין, בוא נניח לרגע שנעסוק בשמאי בית ויהיו שמאים עצמאים.

אברהם פורז: עדיין יכול להיות מצב ששמאי שרוצה להמשיך לקבל עבודה מחברת ביטוח, הוא יטה את זה לא פחות משמאי הבית.

ראובן ריבלין: אם תהיה לו אתיקה, ואם הוא או המפקח על הביטוח ייווכחו לדעת ששמאי נתן איזשהי שמאות שהיא תוך משוא פנים ולא לגופו של עניין, תישלל ממנו האפשרות להיות שמאי.

ראובן ריבלין: אז אני חושב שאנחנו סידרנו את המצב.

אברהם פורז: הדברים אינם שחור לבן.

אברהם פורז: את זה אנחנו לא מונעים על ידי עצם העצמאות של השמאי, כי אנחנו יודעים כבר מה קורה אם מזמין העבודה הוא גוף חזק.

עו"ד יוסי הלוי: ניגוד האינטרסים הוא לא המצאה ישראלית.

עו"ד יוסי הלוי: זה כלל ועיקרון משפטי שרווח בכל העולם המערבי.

עו"ד יוסי הלוי: בישיבה הקודמת הפיקוח הציג בפני היושב ראש את הנוהג בעולם.

עו"ד יוסי הלוי: הוא גם הוצג בפני בג"ץ.

עו"ד יוסי הלוי: במדינות כמו מסצ'וסט ,

עו"ד יוסי הלוי: בהרבה מדינות אמריקאיות אחרות, וברחבי אירופה, לא רואים שום מניעה משמאות הבית.

עו"ד יוסי הלוי: הם לא פחות הגונים מאיתנו, ולא יותר.

עו"ד יוסי הלוי: הם בדיוק כמונו.

עו"ד יוסי הלוי: כמעט ברוב המקרים, השמאי מטעם חברות הביטוח קובע את השמאות.

עו"ד יוסי הלוי: אם המבוטח אינו שבע רצון הוא הולך לשמאות הנגדית.

עו"ד יוסי הלוי: במדינות מסוימות יש ערכאת ערעור.

ראובן ריבלין: כמה חברות ביטוח קיימות באילינוי?

ראובן ריבלין: 3,000 חברות ביטוח?

עו"ד יוסי הלוי: אני לא יודע.

ראובן ריבלין: פה בארץ יש אולי ארבע.

עו"ד יוסי הלוי: החומר הזה הוכן על ידי המפקח על הביטוח והוא הוגש לבג"ץ.

עו"ד יוסי הלוי: הם עשו גם עבודה שבה נלקחו מדינות שיש בהן הרכב קרוב מבחינת כמות חברות הביטוח שיש בישראל.

עו"ד יוסי הלוי: הם קלעו לדעת גדולים בסוגיה הזו.

אברהם פורז: אני מניח שהבעיה מתעוררת בכל העולם ואנשים מוותרים על מה שהם חושבים שמגיע להם.

אברהם פורז: אגב, ברוב מדינות בעולם כלי רכב לאחר חמש שנים שעבר תאונה קצת יותר קשה, הולך לגריטאה, בגלל שאין היקף כזה של מסים.

אברהם פורז: הבעיה הזו של מיסוי של למעלה מ- 100% או 120% על רכב היא די ייחודית לנו.

אברהם פורז: זה פטנט די ישראלי.

אברהם פורז: אני פעם כתבתי רשימה בעיתון "הארץ" שבה השוואתי את ההפרשים במחיר במיסוי על מכוניות.

אברהם פורז: בשלב של מכונית חדשה, המכונית הישראלית עולה כפול ממחירה של מכונית אחרת, בגלל המיסוי.

אברהם פורז: בשלב של מכונית משומשת, היא שווה לפעמים פי עשרה מהמקבילה שלה.

אברהם פורז: היום בארץ ניתן למכור מכונית בת עשר שנים ולמכור אותה ב – 20 אלף שקל, בזמן שבחוץ לארץ היא לא שווה אלף שקל.

עו"ד יוסי הלוי: אבל, יש גם שעות עבודה אחרות.

עו"ד יוסי הלוי: בארצות הברית מחיר הטיפול במכונית שונה מהטיפול בארץ.

עו"ד יוסי הלוי: בארץ יש לנו גם בעיה של חלפים עם היבואנים, הקרטל הזה.

עו"ד יוסי הלוי: באירוניה אמר חבר הכנסת ריבלין, שאני מאוד מכבד אותו, שאולי צריך להגן על חברות הביטוח.

עו"ד יוסי הלוי: צריך לבדוק את הסיטואציה הזו ולראות איפה יש הגנה על חברות הביטוח, היכן יש הגנה על המבוטח, וכיצד אנחנו מאזנים בעניין הזה.

עו"ד יוסי הלוי: חברת הביטוח לא רואה את הרכב ברגע שיש אירוע של נזק.

עו"ד יוסי הלוי: אגב, היא לא רואה את הרכב כאשר היא מבטחת אותו.

עו"ד יוסי הלוי: העיניים של חברת הביטוח, והאיש שרואה את הנזק הוא השמאי.

עו"ד יוסי הלוי: השמאי לא רק מעריך.

עו"ד יוסי הלוי: היום דווקא מרכיב ההערכה הוא הרבה יותר נמוך מכפי שהיה פעם.

עו"ד יוסי הלוי: פעם הייתה מומחיות.

עו"ד יוסי הלוי: השמאי היה הולך בין המוסכים, בודק את החלפים, והיה לו ידע אישי.

עו"ד יוסי הלוי: היום הכל נעשה על ידי מחשוב.

אברהם פורז: אבל הוא עדיין צריך להגיד אם הפגוש נפגע או לא.

עו"ד יוסי הלוי: מצוין, אז הוא צריך לבוא ולראות אם הפגוש הלך.

עו"ד יוסי הלוי: אם זה נגרם כתוצאה מהתאונה הזו או כתוצאה מגורם אחר.

עו"ד יוסי הלוי: חברת הביטוח לא רואה זאת.

עו"ד יוסי הלוי: היא צריכה לשלוח אדם שיש לי בו אימון.

אברהם פורז: אני מבין שאם השמאי הוא חבר של המבוטח, אז אין לך בו אימון.

אברהם פורז: אבל אם השמאי הוא אדם שלישי שמעולם לא פגש את המבוטח קודם, למה שיפסוק נגדך?

עו"ד יוסי הלוי: משום שאת הפרנסה שלו לא תמיד מביאות דווקא חברות הביטוח.

עו"ד יוסי הלוי: לפעמים השמאי מובא על ידי הסוכן או על ידי המוסכניק.

עו"ד יוסי הלוי: אני אישית יכול לומר כי היו מקרים שבאים המוסכניק אמר למבוטח שאם הוא רוצה הוא יכול לסדר לו עוד כמה מכות ופגיעות באוטו.

משה כהן: למה סתם להאשים?

עו"ד יוסי הלוי: אני לא סתם מאשים.

עו"ד יוסי הלוי: אני אומר זאת מידע אישי שלי, אז אל תאמר לי שאני אומר דבר לא נכון.

עו"ד יוסי הלוי: אבל מצד שני, אני מסכים, זה מקובל, וזאת גם הייתה העמדה שלנו בבג"ץ למרות שהנוכחים כאן יפקחו עיניים ויתפלאו, אנחנו חושבים גם על הצד השני.

עו"ד יוסי הלוי: אל תפגעו בי, אני צריך את שמאי הבית.

עו"ד יוסי הלוי: אם המבוטח חושב שסידרו אותו, הוא יכול לקחת שמאי חיצוני.

אברהם פורז: ומה יהיה עם חוות הדעת של השמאי החיצוני?

עו"ד יוסי הלוי: הולכים למנגנון שלישי ולא איכפת לי איך המנגנון הזה יקבע כל עוד הוא אובייקטיבי.

עו"ד יוסי הלוי: הוא יכול ללכת לבית משפט.

עו"ד יוסי הלוי: מה שיקבע יחייב את חברת הביטוח ולא יחייב את המבוטח.

אתי בנדלר: מי ישא בשכרו של השמאי הנוסף?

עו"ד יוסי הלוי: אנחנו הצענו לפי התוצאות.

עו"ד יוסי הלוי: המדינה הציעה 150 שקל השתתפות.

עו"ד יוסי הלוי: יש מפקח והוא ברוך השם כל יום מחייב אותנו בגזירות חדשות.

עו"ד יוסי הלוי: עם כל הכבוד, אני חולק כאן על עמדתו של חברי.

עו"ד יוסי הלוי: יש פה פגיעה בחופש העיסוק, וגם בסעיף 23 לחוק חוזי הביטוח.

עו"ד יוסי הלוי: הרי בחיים תמיד בעל החוב קובע את חובו.

עו"ד יוסי הלוי: אתה צריך לעשות מנגנון בקרה על הקביעה הזו.

עו"ד יוסי הלוי: עניין חופש העיסוק, זה לא עומד בפסקת ההגבלה.

עו"ד יוסי הלוי: איפה המידתיות פה?

עו"ד יוסי הלוי: חופש העיסוק גם בשמאי הבית ולא רק בעקרונות הביטוח.

ראובן ריבלין: עוזרי הפרלמנטרי עו"ד לנדאו שעמל על החוק הזה, אמר לי אתמול שכל פעם שאנחנו מתקדמים בחוק זו סגולה לפיזור הכנסת , ואני הייתי רוצה שהוא יאמר כמה דברים.

עו"ד דן לנדאו: עו"ד יוסי הלוי אמר גם בישיבה הזו וגם בישיבה הקודמת, בעל החוב קובע את חובו, ואני חושב שלא צריכים דברים יותר מפורשים כדי ללמד אותנו את הבעיה הגדולה מבחינת הצרכן שבפניה אנחנו נמצאים.

עו"ד דן לנדאו: אני לא מכיר מצב שבו הנתבע קובע את חובו.

עו"ד דן לנדאו: אני מכיר מצב שאדם שלישי ללא משוא פנים, ללא השפעה, ללא ניגוד עניינים, הוא זה שקובע את החוב, ולא שבעל החוב קובע את החוב.

עו"ד דן לנדאו: חבר הכנסת ריבלין בכל הישיבות וגם בכנסת הקודמת הדגיש כי לא תמנע העסקת שמאים על ידי חברות הביטוח כיועצים פנימיים, כעיניים שלהם.

עו"ד דן לנדאו: אין שום כוונה למנוע מהם את זה, אלא שהאינסטנציה הקובעת לא תהיה זו שמועסקת.

עו"ד דן לנדאו: זו הפעם השנייה שאנחנו עוסקים בחוק הזה לפני פיזור הכנסת והאינטרס שלנו הוא לעבור קריאה ראשונה לפחות על חלק מהחוק הזה כדי שיחול פה דין רציפות.

עו"ד דן לנדאו: חבר הכנסת ריבלין מוכן אפילו לשקול הפרדה בין שני חלקי החוק המוצע כפי שאדוני כבר הציע בפעם הקודמת.

עו"ד דן לנדאו: כלומר, להפריד בין האיסור שאנחנו מבקשים להטיל על מבטח לעסוק בשמאות, לבין נושא הסדרת המקצוע.

עו"ד דן לנדאו: החלק הראשון הוא החלק המאוד עקרוני מבחינתנו.

עו"ד דן לנדאו: אני אישית סבור, ואני לא היחיד, והיה וההפרדה הזו תעבור, הסדרת המקצוע בא תבוא כך או אחרת.

עו"ד דן לנדאו: אם נסקור פה את כל הדעות שנשמעו בישיבות הקודמות נמצא שכולם רוצים מידה זו אחרת של הסדרה.

עו"ד דן לנדאו: אם זו הצעה של רשימת השמאים הפתוחה או הסגורה על כל הגרסאות שלה, או ההצעה של משרד התחבורה.

עו"ד דן לנדאו: אבל אם אנחנו מדברים על רשימת שמאים, נשמעו פה הערות גם מצד אנשי הביטוח וגם מצד אנשי האוצר וגם כמובן מצד נציגי השמאים, מי יקבע מיהו שמאי ומיהו שמאי רע?

עו"ד דן לנדאו: אנשי הביטוח אמרו: אנחנו לא מעוניינים שאדם ילך לשמאי גרוע ואנחנו לא רוצים שדעתו תקבע.

עו"ד דן לנדאו: אנחנו לא רוצים חוות דעת מכל מיני ארחי פרחי.

עו"ד דן לנדאו: לכן, ברור לנו שמישהו צריך לקבוע מה הם הקריטריונים להגדרתו של אדם כשמאי.

עו"ד דן לנדאו: אפשר לומר, כפי שהאוצר מציע בגרסה זו או אחרת, שתקבע רשימה על ידי חברות הביטוח, ובכל חברת ביטוח תהיה רשימה של 30, 8 , 900 שמאים.

עו"ד דן לנדאו: זה לא ממש משנה.

עו"ד דן לנדאו: מה שמשנה הוא ששער הכניסה לאותה רשימה נשלט על ידי חברות הביטוח שהן כמובן בעלות העניין, ושמענו זאת מפי בעל הדבר עצמו.

עו"ד דן לנדאו: איזשהי מידה של הסדרה חייבת לבוא.

עו"ד דן לנדאו: אפשר לומר שלא רוצים להסדיר את העניין בחוק, אבל בסופו של דבר תבוא דרישה מהשוק לקבוע מיהו שמאי, מה תהיה השכלתו?

אברהם פורז: איך היום נכנסים לרשימת השמאים של משרד התחבורה בנושא הרכב?

שרית זוכוביצקי: נושא הרכב הוא נושא מוסדר.

שרית זוכוביצקי: יש תנאים, יש קריטריונים שקובעים מי יהיה השמאי, ויש בחינות.

שרית זוכוביצקי: לכן אני מציעה להפריד בין נושא הרכב לבין היתר.

עו"ד דן לנדאו: הרשימה, בגרסה זו או אחרת, תיצור הסדרה דה-פקטו, ולכן זה הרע בכל העולם.

עו"ד דן לנדאו: אם אדוני רוצה לחלק את הדיון ולדון בחוקתיות של העניין, אז זהו דיון בפני עצמו.

אברהם פורז: אני לא אכנס לזה עכשיו.

אברהם פורז: החוקתיות לא מטרידה אותי, כי ממילא המקצוע הזה מוסדר היום לפחות לגבי הרכב בהסדר סטטוטורי, אמנם לא בחקיקה ראשית, אלא בצווים, אבל יש הסדר סטטוטורי ולא שמעתי שמישהו פסל אותו.

אברהם פורז: נכון שזה הסדר שהיה לפני, ובכל זאת יש בו היגיון.

עו"ד דן לנדאו: אני יודע שקיימות הרבה הערות מכל הכיוונים לסעיפים רבים בהצעה.

עו"ד דן לנדאו: ההצעה עברה הרבה מאוד גלגולים, ואנחנו מוכנים לדבר.

עו"ד דן לנדאו: אני באופן אישי כתבתי את ההצעה ואני לא מתיימר להיות מומחה לענייני שמאות.

עו"ד דן לנדאו: כאשר זה יגיע להסדרה, אם יגיע, אנחנו כמובן נתגמש הרבה יותר.

יואב ענתבי: אני רוצה לסקור בקצרה את ההצעה של המפקחת על הביטוח.

ראובן ריבלין: איזו מהן?

יואב ענתבי: ההצעה האחרונה שהוגשה.

ראובן ריבלין: בהצעה החוק הראשונה שלנו היא תמכה ללא סייג ושיעור, והשערורייה של החלפת הדעה עוד תבוא לידי מחקר אקדמי.

ראובן ריבלין: כלומר, כיצד משרד האוצר יכול לשנות את העמדה בצורה כל כך דרסטית בזמן כל כך קצר.

אתי בנדלר: במבוא של המסמך שהוגש הבוקר לוועדה כתוב: להלן הצעת משרדי האוצר והתחבורה.

אתי בנדלר: האם אתה מדבר על ההצעה הזו?

יואב ענתבי: בישיבה האחרונה ביקש חבר הכנסת פורז שהוועדה תתייחס לנושא מאוד ספציפי שהוא ועדת ערר.

יואב ענתבי: הוא לא ביקש להתייחס לכל ההיקף.

יואב ענתבי: אולי צריך לנסות לייעל את ועדת הערר במשרד התחבורה, ואולי צריך לעורר מודעות ושיותר אנשים יעשו בה שימוש?

יואב ענתבי: אולי צריך לעשות אותה בלתי תלויה ויעילה יותר?

יואב ענתבי: זה היה הנושא הספציפי שדנו.

יואב ענתבי: חבר הכנסת ריבלין, יש טיעונים לפה ולפה, והטיעונים של שני הגורמים הם כבדי משקל.

יואב ענתבי: יש ליצור באיזשהו מקום מנגנון של איזונים ובלמים.

יואב ענתבי: הפיקוח על הביטוח רואה בראש ובראשונה את טובת המבוטח שזה עיקרו, ועם זאת צריך להיות מודע לאופן ניהול התביעה על ידי המבטח.

ראובן ריבלין: האם זאת הנחה שניתנת לסתירה או שהיא פרזומפציה חלוטה?

ראובן ריבלין: זאת אומרת שזה כך וזהו זה.

ראובן ריבלין: זאת אומרת, חברות הביטוח דואגות למבוטח.

יואב ענתבי: התפקיד החשוב ביותר של הפיקוח הוא להגן על המבוטח, בזה אין ספק.

יואב ענתבי: גם כשהוא מגן על יציבות המבטח אז זה למען המבוטח, ועל כך אין חולק.

יואב ענתבי: המפקחת על הביטוח מציעה שכלול של כמה מנגנונים, מנגנוני בקרה עם כמה היבטים שבהם יש כדי לתת מספר תשובות למבוטחים.

יואב ענתבי: היא מערבת שיפור של כללי הגילוי הנאות ושיפור יכולת המבוטח לקיים בקרות על אותן שומות של המבוטחים.

יואב ענתבי: הדבר הראשון אותו הזכיר חבר הכנסת ריבלין בדבריו, הוא רשימת שמאי החוץ.

יואב ענתבי: חברת הביטוח חייבת להעמיד בפני המבוטח ערכאת ערעור של שמאי החוץ אשר היקף העסקים שלהם הוא פחות מ – 10% עם חברת ביטוח.

יואב ענתבי: בכך המבוטח יכול לבחור למתן ערעור את אחד מהשמאים האלה שיתן לו חוות דעת נוספת.

יואב ענתבי: בכך אין לתת תשובה מוחלטת.

יואב ענתבי: לפעמים דו"ח הערכת השמאי הוא לא מספיק ממצה, לא נותן אינפורמציה מספקת שמבוטח יכול לבקר.

יואב ענתבי: המפקחת על הביטוח רוצה שכל שמאי שנותן הערכת שומה, אז השומה הזו תינתן למבוטח.

יואב ענתבי: כל מבוטח יקבל את השומה לידיו ויהיה בה מפרט של הנזק, מה יהיו מחירי החלפים?

יואב ענתבי: כמה שעות העבודה?

יואב ענתבי: דרך אגב, אני לא מדבר על ועדת הערר.

יואב ענתבי: אני מדבר על כמה מנגנונים ביחד.

יואב ענתבי: עוד לפני תחילת התיקון, המבטח חייב להעביר למבוטח אינפורמציה על דו"ח הערכת הנזק ואת כל הפרטים.

יואב ענתבי: מי שנושא ברוב הנטל לשמאות החוץ היא המבטח.

יואב ענתבי: זאת אומרת, ברשימת השמאים.

יואב ענתבי: עדיין לא נמנעת זכותו של המבוטח לפנות לוועדת הערר של משרד התחבורה או לוועדה המשופרת שאנחנו מציעים.

יואב ענתבי: כל ההוראות על גילוי נאות צריכות להיטמע בחקיקה ובפוליסה.

זאב וינר: מי ששמע את הצעת האוצר אז העסק הכי טוב שכדאי לעשות היום הוא לקחת מגרש ריק ולאפסן את המכוניות.

זאב וינר: נניח שאזרח שם את המכונית שלו במוסך ובא שמאי ועשה הערכת שומה, השמאי צריך למצוא עכשיו את האזרח כדי למסור לו את דו"ח התיקון כדי שהוא יוכל לומר אם הוא בסדר.

זאב וינר: נניח והשמאי לא מוצא את האזרח, הוא יצטרך לחפש את סוכן הביטוח של האזרח כדי שהוא יעביר לאזרח את הדו"ח.

זאב וינר: העסק הזה יתפרס על פני ארבעה ימים.

אתי בנדלר: הסנריו הוא בדרך כלל הפוך, המבוטח מנסה להשיג את השמאי.

זאב וינר: זו הצעת האוצר.

יואב ענתבי: לא, עדיין המבוטח יכול לקחת שמאי מטעמו.

יואב ענתבי: זה צריך להיות ברור.

זאב וינר: אם המבוטח לוקח, הוא צריך להעביר את זה לעיונה של חברת הביטוח.

זאב וינר: זה עובד לשני הצדדים.

זאב וינר: בקיצור, צריך לשים את האוטו במגרש מכוניות עד שיגיע האישור לתיקון.

זאב וינר: סוכני הביטוח מייצגים את כל המבוטחים.

זאב וינר: משרד התחבורה מפקח על שמאי הרכב.

זאב וינר: מדוע שלא תהיה רשימה של כל שמאי הרכב שאני מתאר לעצמי שהם טובים, אחרת הם לא היו מקבלים רשיון, והמבוטח יבחר לו שמאי.

זאב וינר: שמאי בית יהיו בחברות הביטוח וזה בסדר גמור שהם יהיו.

זאב וינר: סכום שאינו שנוי במחלוקת ישולם למבוטח וסכום ששנוי במחלוקת יועבר לועדת הערר.

זאב וינר: קודם כל צריך לפתור את הבעיה.

זאב וינר: כל היתר הם עניינים שיסחבו ללא סוף.

ראובן ריבלין: אני צריך ללכת כעת לוועדת החוץ ובטחון ועו"ד לנדאו נמצא כאן מטעמי.

משה כהן: מי שמניע את בעל הרכב להבין שהשמאי לא נתן לו את מה שמגיע לו הוא המוסכניק.

אברהם פורז: בטח, כי הוא אומר תוסיף לו עוד אלף שקל במזומן מעבר למה שהחברה נותנת.

אברהם פורז: זה די ברור.

משה כהן: הוא צריך לקבל את המגיע לו כדי לבצע את התיקון כהלכה ובצורה בטיחותית.

משה כהן: אם הוא יקבל חצי מחיר, הוא כנראה ייתן גם חצי תיקון.

משה כהן: לכן, הוא צריך לקבל את מלוא המחיר כי מדובר פה בעניין בטיחותי ברכב.

משה כהן: לא יתכן שבעל מוסך יקבל חצי מחר.

אברהם פורז: לא תמיד מדובר בתיקונים בטיחותיים.

אברהם פורז: לפעמים הפח נעקם והצבע ירד, וזהו.

משה כהן: אני לא מדבר על אסטטיקה, אני מדבר על בטיחות הרכב.

משה כהן: אני חושב שדבריו של זאב וינר מקובלים עלינו, אבל צריך שיהיה שמאי אחד, ומי שיפנה לאותה ועדת ערר או לאותו שמאי היא חברת הביטוח ולא הצרכן.

משה כהן: הצרכן מקבל את הסכום שלא שנוי במחלוקת תוך שלושים יום, וחברת הביטוח תפנה לוועדת הערר לגבי הסכום שנותר במחלוקת תוך פרק זמן קצר של שבוע ימים.

משה כהן: אם ועדת הערר תחליט שהצרכן צודק אז חברת הביטוח מייד תשלם את הסכום השנוי במחלוקת.

משה כהן: אנחנו לא חושבים שהלקוח הוא זה שצריך לחפש את ועדת הערר, אלא חברת הביטוח.

משה כהן: מה אומר משרד האוצר?

משה כהן: זכותו של בעל הרכב לבחור שמאי מטעם.

משה כהן: מה אומר עו"ד הלוי?

משה כהן: חובתי לברר את זה.

משה כהן: הוא זה שצריך לברר זאת בוועדת הערר ולא הצרכן.

משה כהן: למה צריך לעשות בעיות לצרכן על הסכום שנותר במחלוקת?

גבי לסט: רעיון מצוין.

גבי לסט: עמי, האם אתה מסכים לו?

עמי מימון: לא.

משה כהן: אדוני היושב ראש, אתה ציינת בתחילת דבריך שאתה מנסה לפתור בעיות של סכומים קטנים.

משה כהן: הם אלה שצריכים לסבול את הסכומים הקטנים ולא הצרכן.

שמואל מלכיס: יש לי הצעת ייעול.

שמואל מלכיס: אני מציע שכל התיקונים ייעשו רק במוסכי נמל"ה.

ראובן ריבלין: אני חשבתי שאתה מציע שלממונה על הביטוח תהיה תקופת צינון כאשר הוא מסיים את עבודתו במשרד האוצר, ושהוא לא יוכל להתמנות ישר למנהל חברת ביטוח.

אורית לב-שגב: זה לא ראוי שפקיד ממשלתי כך יוכפש.

ראובן ריבלין: כרגע אנחנו עובדים על תקופת צינון של רמטכ"ל כך שהוא לא יוכל להיות ראש ממשלה.

שמואל מלכיס: מתארים פה עולם שהוא עולם וירטואלי, ומנותק לגמרי מהמציאות בשטח.

שמואל מלכיס: מה שצריך להיות פה ברור לכל האנשים בשביל לקבל פרופורציה הוא שב – 95% מהמקרים, אין בכלל ניגוד אינטרסים בין המבוטח לבין הערכת השמאי.

שמואל מלכיס: זאת אומרת, למבוטח לא חשוב בכלל מה העריך השמאי, משום שב – 95% מהמקרים המבוטח מקבל את רכבו מתוקן ואין שום חשיבות לעובדה מה הייתה הערכת השמאי.

שמואל מלכיס: רוב תפקידו של השמאי היום הוא לקבוע האם בכלל הנזק שנגרם למבוטח הוא נזק שחברת הביטוח צריכה לתקן על פי תנאי הפוליסה.

שמואל מלכיס: התיקון מבוצע על פי מה שנקבע בפוליסה שהיא פוליסה תקנית אותה קבע שר האוצר.

שמואל מלכיס: מעטים בכלל המקרים בהם יש איזשהו ניגוד אינטרסים.

ראובן ריבלין: נניח וקרתה תאונת דרכים בין הרכב שלי לרכב שלך ואני הוא האשם בתאונה.

ראובן ריבלין: אני מתקן לך את הרכב ואתה יכול להמשיך לנהוג בו.

ראובן ריבלין: אבל אתה יכול לטעון שעכשיו ערך המכונית שלך ירד בעקבות התאונה, ואמנם אפשר להמשיך לנהוג בה אבל לא משתלם לך למכור אותה.

שמואל מלכיס: המקרים שבהם יש ירידת ערך ממשית ברכב הם לא גדולים.

שמואל מלכיס: אתם יודעים מה?

שמואל מלכיס: ב - 90% מהמקרים, לא ב – 95% מהמקרים, אין בכלל נושא של חילוקי דיעות ומייצרים פה חילוקי דיעות מלאכותיים.

שמואל מלכיס: יחסית מעט מבוטחים מגישים תלונה לוועדת הערר במשרד התחבורה, והסיבה האמיתית היא שאין הרבה מקרים של חילוקי דיעות.

שמואל מלכיס: הגישה שכאן מציגים שכאילו מוסך שהוא לא שייך לארגון נמל"ה אין לו אחריות לתיקון הרכב והוא מוסך שהוא לא מתקן בהתאם לכללי הבטיחות, היא הצגה לא נכונה ולא הוגנת של הדברים.

שמואל מלכיס: בסך הכל רוב המבוטחים הם מבוטחים מרוצים.

שמואל מלכיס: אתם שוכחים שהשוק הזה נמצא בתנאי תחרות.

שמואל מלכיס: שימור מבוטח בחברת ביטוח הוא עסק הרבה יותר משתלם מרכישת מבוטח חדש.

שמואל מלכיס: לכן, חברת הביטוח עדיין בתנאי תחרות ויש תחרות בשוק, וחברת הביטוח מעונינת שהמבוטח שלה יהיה שבע רצון ואין לה שום סיבה בעולם להשאיר אותו בלתי מרוצה.

שמואל מלכיס: תיאור המצב כאן הוא לא תיאור נכון.

שמעון אברהם: ועדת הערר צריכה להמליץ בפני הרשות, והיום זה אני, ואסור לה היום בכלל להתייחס לנושא של עלויות של חלקים ושעת עבודה, כי הפיקוח על מחיר העבודה והחלקים הוסר.

שמעון אברהם: כמו כן, אסור להתייחס גם לנושא ירידת ערך.

אתי בנדלר: למה אסור לה להתייחס לכך?

שמעון אברהם: אסור לה להתייחס לנושאים האלה כי מדובר בדברים מסחריים.

שמעון אברהם: אם כן, לוועדה הזו יש מגבלות.

שמעון אברהם: לוועדה הזו נשאר לטפל רק במהימנות המקצועית של השמאי, פרופר.

אברהם פורז: גברת לב, איזה עובד ציבור העליבו כאן שנחלצת להגנתו?

ראובן ריבלין: אדוני היושב ראש, כדי להניח את דעתה של הגברת לב-שגב, אני הלכתי ברגע זה לוועדת חוץ וביטחון שם עומדת להיות נדונה הצעת חוק פרטית של חבר הכנסת ארנס ושלי לגבי צינון של רב אלופים שמבקשים לבוא לפוליטיקה.

ראובן ריבלין: בין ההליכה לפרוזדור מכאן לשם אמרתי שאולי כדאי לעשות צינון גם בין הממונה על הביטוח לחברות ביטוח.

אברהם פורז: רבותיי, אנחנו נמצאים בשלב של הכנה לקריאה ראשונה.

אברהם פורז: אם החוק יעבור בקריאה ראשונה, עוד ניפגש פה בשמחות.

אברהם פורז: אני רוצה לומר פחות או יותר מה אני חושב שצריך לעבור בקריאה ראשונה.

אברהם פורז: קודם כל, אנחנו מדברים בהצעת חוק שעוסקת בשלב זה רק בנושא הרכב, הוראת שעה לשלוש שנים.

אברהם פורז: שנית, לצורך הוראת השעה בלבד אנחנו כרגע נגדיר שמאי רכב כהגדרתו בצו שהוצא בשעתו.

אברהם פורז: לא נעשה כרגע הגדרה מחדש ולא נפתח את כל השאלה איך עושים רישוי לשמאים.

אברהם פורז: כדי ללכת על קרקע מוצקה אנחנו ניקח את ההגדרה של שמאי רכב כהגדרתו בצו שיצא ולפי אותם קריטריונים כי זו הוראת שעה.

אברהם פורז: מי שרוצה להמשיך ולהירשם יוכל להירשם לפי אותה נורמה.

אברהם פורז: גם הנושאים של הרחקתו והוצאתו יהיו לפי אותה שיטה.

אברהם פורז: אנחנו נגדיר הגדרה נוספת ונקרא לזה שמאי מכריע לצורך העניין, שזו תהיה מתוך הרשימה הזו, הוועדה הזו שהציעה לנו הממשלה ובה יהיו נציג מאגף המפקח על הביטוח, נציג אגף הרכב במשרד התחבורה ונציג ציבור שיקבע אותו שר התחבורה, ואחד מהם יהיה היושב ראש.

משה כהן: צריך להיות גם נציג של המוסכים.

אברהם פורז: לא, אנחנו לא לוקחים בעלי עניין.

אברהם פורז: אנחנו לא לוקחים את חברות הביטוח ולא את השמאים.

אתי בנדלר: מי יהיה נציג הציבור?

אברהם פורז: מי ששר התחבורה יקבע לפי המלצה של ארגוני צרכנים מוכרים.

אורית לב-שגב: אדוני היושב ראש, אני חושבת שמשרד התחבורה צריך להיות פה יושב ראש.

אברהם פורז: אנחנו אומרים שיהיה נציג מאגף הביטוח במשרד האוצר שהוא יהיה היושב ראש.

אברהם פורז: יהיה נציג אגף הרכב במשרד התחבורה, ונציג ארגון צרכנים שאותו יקבע שר התחבורה.

אברהם פורז: לא צריך נציג ציבור, מספיק שלושה נציגים.

אברהם פורז: נציג הצרכנים מאחד ארגוני הצרכנים יהיה גם נציג ציבור.

אברהם פורז: הם יקבעו רשימת שמאים שנקרא להם לצורך העניין שמאי מכריע.

אברהם פורז: חברת הביטוח רשאית להעסיק שמאי בית, אבל אם המבוטח לא מרוצה מהשומה, ובלי להציג שומה נגדית, הוא יכול לבקש שהעניין יועבר להכרעתו של שמאי בלתי תלוי.

אברהם פורז: חברת הביטוח לא חייבת בכלל להעסיק שמאי.

אברהם פורז: יכול מנהל החברה להגיד למבוטח בטלפון את סכום הכסף שהוא מציע לו.

ראובן ריבלין: האם לפני השמאי המכריע תעמוד חוות הדעת של חברת הביטוח?

ראובן ריבלין: כי אם אז לא עשינו כלום.

אברהם פורז: אם המבוטח איננו מרוצה מהצעת חברת הביטוח לגבי המגיע לו בגין התאונה, הוא רשאי לפנות לשמאי מכריע מתוך הרשימה.

אברהם פורז: הוא לא זקוק לשומה נגדית.

אתי בנדלר: האם המבוטח קובע לעצמו לאיזה שמאי מתוך הרשימה הוא יכול לפנות?

אברהם פורז: הוא יכול לפנות לכל שמאי מכריע מהרשימה.

אברהם פורז: שמאי מכריע שעובד עם חברת הביטוח של המבוטח שעוסקת בענייניו, לא יוכל להיות שמאי מכריע.

אברהם פורז: אם השמאי הזה נותן שמאות לחברת ביטוח א', הוא לא יוכל בשום מקרה לתת שמאות כאשר הויכוח הוא עם אותה חברת ביטוח.

אתי בנדלר: מה קורה אם השמאי עובד על תיק אחר באותה חברת ביטוח, האם גם אז הוא לא יוכל לתת את השמאות?

אברהם פורז: לא, אף פעם.

אתי בנדלר: אבל אתה לא יכול לפסול אותו לתמיד.

אברהם פורז: ברור.

אברהם פורז: נניח שחלפה שנה מאז שהוא עסק בתיק האחרון, בסדר?

אברהם פורז: קבע השמאי המכריע מה חברת הביטוח צריכה לשלם בגין התאונה, תשלם חברת הביטוח את הסכום למבוטח לפי הקביעה, אבל היא רשאית לפנות לבית המשפט ולדרוש את השבת הכסף אם היא חושבת שנעשה לה עוול, אבל היא לא יכולה לעכב את התשלום.

אברהם פורז: קודם כל היא משלמת.

עו"ד דן לנדאו: הבעיה היא שזו תהיה ברירת המחדל.

ראובן ריבלין: אדוני היושב ראש, אתה קראת לשמאי הזה שמאי מכריע, אבל הוא לא שמאי מכריע.

ראובן ריבלין: נניח שחברת הביטוח נתנה לי כמבוטח חוות דעת, ואני מודה באופן יוצא מהכלל, אני לא מאמין לחברת הביטוח ולא חשוב לי מה שכתוב בחוות הדעת, למרות שיכול להיות שהם נתנו לי יותר.

ראובן ריבלין: אני לא רוצה יותר ואני הולך ישר לשמאי המכריע.

ראובן ריבלין: האם זה נכון?

אברהם פורז: אתה קודם כל ממתיך להצעתם.

ראובן ריבלין: אני אומר להם שלא חשוב מה שהם יציעו כי חבל על הזמן.

אברהם פורז: חבר הכנסת ריבלין, רק רשע אומר לחברת הביטוח: אני לא מאמין לכל מה שתציעו לי.

אברהם פורז: יש מקרים שההצעה היא הוגנת ואתה מקבל אותה.

ראובן ריבלין: אין ספק.

אברהם פורז: אתה לא יכול להגיד שכל הצעה שמציעים לך היא לא הוגנת.

ראובן ריבלין: אני עכשיו לוקח את האדם הלא סביר שקוראים לו רובי ריבלין, ואני מודה, תפוס אותי על הודאתי, לא מאמין לאף מילה של חברת הביטוח אומרת לי.

ראובן ריבלין: אני יכול ללכת על פי החוק שאנחנו הולכים להוציא מתחת ידינו לשמאי המכריע גם אם נתנו לי יותר ממה שהיה מגיע לי.

אברהם פורז: אני תכף אומר לך מה קורה במקרה כזה.

ראובן ריבלין: אז אתה תטיל עלי הוצאות.

אברהם פורז: נכון.

ראובן ריבלין: בסדר גמור, בהחלט הגיוני.

ראובן ריבלין: זאת אומרת, זו הסנקציה היחידה.

אברהם פורז: אם יסתבר שהשמאי המכריע פסק יותר מהצעת חברת הביטוח, תשא חברת הביטוח בהוצאות השמאי המכריע.

אברהם פורז: אם יסתבר שהשמאי המכריע פסק כהצעת חברת הביטוח, במקרה כזה המבוטח ישלם את הוצאות השמאי המכריע לפי רשימת תעריפים שתפרסם הוועדה.

אברהם פורז: שמאי מכריע לא יכול לומר שהוא רוצה 5,000$ על העבודה הזו.

ראובן ריבלין: כל אחד יפחד מחברת הביטוח כי יתחילו לאיים עליהם בהוצאות.

ראובן ריבלין: מאה חברי כנסת יצביעו ויאמרו: חברת ביטוח בישראל לא תעסוק בשמאות רווח.

ראובן ריבלין: תכניסו את זה לראש שלכם.

ראובן ריבלין: מאה חברי כנסת יצביעו בעד זה.

ראובן ריבלין: 20 לא יודעים על החוק, וגם הם היו מצביעים.

אברהם פורז: חבר הכנסת ריבלין, אתה לא מייצג את כולם.

אברהם פורז: אני לא חושב שזה הגיוני כלפי חברת הביטוח שנתנה לך הצעה הוגנת ואתה פנית הלאה, שתטיל עליה את כל ההוצאות.

אברהם פורז: התעריפים של השמאי המכריע ייקבעו בידי הוועדה.

אברהם פורז: הסכום יהיה קרוב לוודאי 200-250 שקל לחוות דעת.

אברהם פורז: לא מדובר פה על פיצויים עונשים.

אברהם פורז: אני גם יכולתי לקבוע את זה פה בחוק, אבל אני לא רוצה להיכנס לזה.

אברהם פורז: אם הצד הלא צודק פנה לבית משפט ויתברר שהוא לא צדק אז תהיה לו עוד הוצאה של 200 שקל.

ראובן ריבלין: אדוני היושב ראש, האם חברות הביטוח, על פי הצעתך, יוכלו לקיים לפי סעיף 10 בהצעת החוק שלי חברות שמאות?

אברהם פורז: הם יוכלו לתת הצעה למבוטח.

ראובן ריבלין: אני כבר מודיע לאדוני שאני אבקש לא להצביע על הצעתך.

אברהם פורז: אתה יכול גם למשוך את החוק.

ראובן ריבלין: אני לא אמשוך את החוק, אני אבקש התייעצות סיעתית.

ראובן ריבלין: אני אומר לאדוני דבר פשוט.

ראובן ריבלין: הרעיון המונח במסגרת החוק הזה, שהוא נתמך על ידי ארגון הצרכנים ועל ידי כל הגורמים הצרכניים, ובעבר נתמך גם על ידי הממונה על הביטוח, הרציו בו הוא שבכל תחום אחר עד היום כאשר חברי כנסת הביאו את החוקים השונים זה היה למנוע מצב של חשש לניגוד עניינים.

ראובן ריבלין: חשש לניגוד עניינים אומר בית המשפט הגבוה וארגון הצרכנים.

ראובן ריבלין: חשש לניגוד עניינים מצדיק חקיקה.

ראובן ריבלין: פה אין חשש לניגוד עניינים.

ראובן ריבלין: יש ניגוד עניינים על פניו שמתמשך ונמשך ואנחנו חברי הכנסת בהצבעות שונות לגבי חוק השמאים שחוקק כבר שלוש פעמים בקריאה טרומית ופעם אחת בקריאה ראשונה, החלטנו ברוב אדיר שאנחנו לא רוצים להיות במצב כזה שתהיה מראית עיין אפילו, של חשש של ניגוד עניינים.

ראובן ריבלין: הצעתו של אדוני באה למסד את העניין הזה, משום שיש פה שני צדדים לא שווים.

ראובן ריבלין: אנחנו בין קריאה ראשונה לקריאה שנייה ושלישית יכולים להביא את הסכומים כמה חברות הביטוח מרוויחות מביטוח וכמה הן מרוויחות משמאות.

ראובן ריבלין: אם אדוני יראה את הסכומים האלה הוא פשוט לא יבין היכן אנחנו נמצאים.

ראובן ריבלין: האם אדוני רוצה לדעת את הסכום במאות מיליוני דולרים או במסגרת יותר גבוהה?

אברהם פורז: חבר הכנסת ריבלין, האם אתה יכול למנוע ממבטח לתת לך הצעה?

ראובן ריבלין: לא.

ראובן ריבלין: הצעת החוק הזו באה ואמרה שכאשר מבוטח במיטב כספו משלם ביטוח ונגרמה לו תאונה, אז לו יהיה שמאי מפה ושמאי משם.

ראובן ריבלין: תהיה עצמאות השמאות.

ראובן ריבלין: מקצוע השמאות יהיה כזה ששמאי יידע שיש לו ערכים וקנה מידה שהוא יכול לקבוע לפיהם.

ראובן ריבלין: הוא לא יכול לתת שמאות מוזמנת מכאן או משם.

ראובן ריבלין: כמו שאומרים: אין מעל השופט אלא החוק, אין מעל השמאי אלא עקרונות השמאות, ולכן יהיה שמאי אחד שאותו תשלם חברת הביטוח במסגרת שבה הם יעשו את הקלקולציות שלהם בתחרות החופשית.

ראובן ריבלין: אין ספק שחברות הביטוח יכולות להתגונן כי יכול להיות שמאי שיאמר דבר שמבחינתם הוא גזלה, ואני עומד על כך שאנחנו נגן על חברות הביטוח מפני גזלות של מבוטחים.

ראובן ריבלין: אדוני, אני אומר לך צריך להגן על חברות הביטוח.

ראובן ריבלין: אלא מה?

ראובן ריבלין: הואיל ורצינו ליצור מצב של עצמאות השמאות, ועצמאות השמאות הייתה נותנת שתי סנקציות ושני בטחונות באיזונים מבחינה זו ששמאי שיודע שהוא נותן שמאות לא נכונה או לקויה, היא גם תביא לידי פסילתו או אפשרות פסילתו כמו עורך דין ורואה חשבון.

ראובן ריבלין: אני חשבתי שנקים גילדה, אני חוזר מזה, אבל זה היה הרעיון המרכזי.

ראובן ריבלין: שנית, בהחלט יכול להיות שחברות הביטוח רוצות להחזיק שמאים בתוך ביתן, לא כחברות שמאות עצמאיות, אם באים ולוקחים יועץ.

ראובן ריבלין: כמו, לזה יועץ משפטית ולזה יש יועץ משפטי.

ראובן ריבלין: המרכזיות שהייתה היא שהשמאי נותן איזשהי אקספרטיזה שהיא האקספרטיזה שמובאת בפעם הראשונה בפני הצדדים.

ראובן ריבלין: כל צד יכול לומר כי הוא מתנגד להצעה הזו ואז ילכו לפני בית משפט, ומי שהצעתו תסטה מההצעה שתינתן על ידי השמאי שהוא השמאי הבורר המוסכם והעצמאי, אז הוא ישלם את הדמים.

ראובן ריבלין: אני גם מסכים לכך.

ראובן ריבלין: אבל לא שחברות הביטוח יביאו לי את השמאות.

ראובן ריבלין: אנחנו קיבלנו נייר ואני רוצה להקריא מה חברת "כלל" אומרת.

ראובן ריבלין: "4.1 הנחיות מפורטות הועברו לידי השמאים.

ראובן ריבלין: 4.2 הזמנת שמאי שלא על ידי נוהל זה עלולה לגרום לסיבוכים מיותרים במהלך אישור התביעה.

ראובן ריבלין: "

גבי לסט: כדאי שתקרא את כל המסמך.

גבי לסט: אל תקרא רק שורה אחת, כי כתוב בפנים מה זכותו של המבוטח לפנות לכל שמאי.

ראובן ריבלין: אנחנו רוצים פה להפריד הפרדה מוחלטת בין חברות שמאות שמחזיקות לידן ובעלות מניות בחברות שמאות להיות גם המפקחות וגם הקובעות מהי השמאות שניתנת לאדם שהוא מבוטח בהסכם ביטוח איתן.

ראובן ריבלין: זו כל מגמת החוק.

ראובן ריבלין: מגמת החוק היא לא באה להסדיר איזה ועדה תקום במשרד התחבורה.

ראובן ריבלין: אנחנו ראינו במשך 52 שנה את כל הוועדות האלה.

ראובן ריבלין: יש פה עיקרון של חשש לניגוד אינטרסים.

ראובן ריבלין: אני מודיע לך כי על במת הכנסת לא דיברתי מילה אחת על הוועדות המכובדות של משרד התחבורה ושל המשרדים השונים הנוגעים בדבר.

ראובן ריבלין: אני שאלתי את חבריי חברי הכנסת האם הם ידעו שכאשר הם עושים הסכם ביטוח, מי שקובע בסופו של דבר כמה הם צריכים לקבל אלה הן חברות הביטוח בשבתן כבית המשפט לשמאות.

גבי לסט: זה לא נכון.

ראובן ריבלין: כל ארגוני הצרכנים שבאו לפניך טענו כי הזעקה מגיעה לשמיים.

ראובן ריבלין: יברך אלוהים את ועדת חוץ ובטחון שהחזירה אותי הנה, כי הייתי פשוט רואה בעצמי מחוקק שרוצה לעשות טוב, אבל הולך לדבר עוד יותר גרוע, כי הוא ממסד איזשהו דבר שהדעת לא סובלת אותו.

ראובן ריבלין: אדוני היושב ראש, סעיף 10 יחוקק.

ראובן ריבלין: תאמין לי שלאחר שסעיף 10 יחוקק כולם כבר יגיעו לידי מצב שהכל יסתדר.

אברהם פורז: חבר הכנסת ריבלין, אני אומר לך מהי הבעייתיות שאני רואה בהצעה שלך.

אברהם פורז: לדעתי זה לא הוגן כלפי חברת ביטוח שאתה לא מאפשר לה להציע הצעה למבוטח.

עו"ד אמנון יצחקניא: אף אחד לא אומר את זה.

אברהם פורז: אתה גם לא יכול למנוע מחברת ביטוח להציע את ההצעה אחרי שאיש מקצוע מטעמה בדק את העניין.

עו"ד אמנון יצחקניא: חבר הכנסת פורז, אנחנו לא אומרים את זה.

עו"ד אמנון יצחקניא: יש פה אי הבנה בסיסית.

עו"ד אמנון יצחקניא: חברת הביטוח זו לא רק זכותה, זה באמת ברור שזו חובתה כחברה.

עו"ד אמנון יצחקניא: מה שאתה מציע היום זה המצב הקיים היום בפועל.

עו"ד אמנון יצחקניא: אני יכול לשלוח אליך שלושה מכתבים של אגף הפיקוח והם אומרים בלשון הברורה, היום ב- 95% מהמקרים חברת הביטוח משלמת על פי חוות דעת של שמאי יחיד.

עו"ד אמנון יצחקניא: חברות הביטוח אומרות, ואני יכול לשלוח לך את הודעת "מגדל", שנכון כי הציבור לא מממש את זכותו לפנות לשמאי כי הציבור חושב שבשעה שיש שמאי אז הוא מהימן.

אברהם פורז: אולי אנחנו צריכים לשכלל את המנגנון שמביא לידיעת המבוטח.

אברהם פורז: נניח שבכל פוליסה תהיה חובה לציין זאת בדף נפרד.

עו"ד אמנון יצחקניא: זה כבר נעשה.

עו"ד אמנון יצחקניא: זה כבר כתוב משנת 1994.

עו"ד אמנון יצחקניא: בעקבות פניות שלי כבר משנת 1994 אחרי שהמפקחת אמרה שיש להודיע, בכל פעם שיש פוליסה מיידעים אותו שיש לו זכות, אבל למרות הכל בשש השנים האחרונות הציבור עדיין לא עושה את זה.

עו"ד אמנון יצחקניא: אני אציע פתרון הפוך.

עו"ד אמנון יצחקניא: חוות הדעת הראשונה תהיה של מי שאתה קראת שמאי מכריע משום שחברת הביטוח היא גוף גדול ומאורגן.

עו"ד אמנון יצחקניא: היא יודעת לבדוק מדגמית.

עו"ד אמנון יצחקניא: היא גם מכירה את השמאים.

עו"ד אמנון יצחקניא: בשעה שהיא תקבל את השומה היא יכולה להחליט האם היא רוצה לשלם?

עו"ד אמנון יצחקניא: אם היא רוצה לשלם, תשלם.

עו"ד אמנון יצחקניא: אם היא רוצה לחלוק, היא תחלוק.

עו"ד אמנון יצחקניא: חבר הכנסת פורז, אני אומר לך כי משפטו של השופט ברק, התחרות היא מי יגיע ראשון לשמאי.

עו"ד אמנון יצחקניא: אין לי ספק כי אתה מציע את הצעתך בתום לב, אבל מה שאתה מציע זה הנצחת המצב הקיים בו חברת הביטוח באה עם השומה.

עו"ד אמנון יצחקניא: אנחנו לא רוצים למנוע מחברות הביטוח.

עו"ד אמנון יצחקניא: אנחנו אומרים בקול רם כי אף חוק לא יכול למנוע, ואף אחד לא מבקש, שחברת הביטוח לא תעסיק שמאים שלה לבדוק שומה שמוגשת לה ולהחליט.

עו"ד אמנון יצחקניא: היא ערוכה יותר טוב מהציבור, לבדוק האם שומה נכונה או לא נכונה.

עו"ד אמנון יצחקניא: אדם בממוצע נזקק לשומה אחת לשלוש שנים, וזה על פי נתוני המפקחת על הביטוח.

עו"ד אמנון יצחקניא: חברת הביטוח עושה את זה כדבר שבשגרה כל יום.

עו"ד אמנון יצחקניא: יש לה את אנשים שבודקים ויש לה את כל היכולת לבדוק מייד אם השומה נכונה או לא.

עו"ד אמנון יצחקניא: היא יכולה לאתר את השומות הבעייתיות ולא לשלם אותן באמצעות שמאי הבית שלה שמותר לה להעסיק אותו.

עו"ד אמנון יצחקניא: רק דבר אחד צריך להיות ברור.

עו"ד אמנון יצחקניא: לא יכול להיות ניגוד עניינים שקיים בצורה כה בוטה בין האינטרס הלגיטימי של חברת הביטוח לשלם כמה שפחות, משום שמרגע שאירע מקרה הביטוח יש כבר ניגוד העניינים.

עו"ד אמנון יצחקניא: חברת הביטוח בצדק רוצה לשלם מאותו רגע כמה שפחות.

עו"ד אמנון יצחקניא: צריך לדעת גם שלא כל הציבור הוא ישר ויש שמנצלים את זה לדברים לא ראויים.

עו"ד אמנון יצחקניא: הציבור רוצה לקבל כמה שיותר.

עו"ד אמנון יצחקניא: במצב של ניגוד העניינים הזה ידה של חברת הביטוח על העליונה ברוב המקרים.

עו"ד אמנון יצחקניא: היא מודעת טוב יותר, היא ערוכה טוב יותר.

עו"ד אמנון יצחקניא: אם היא לא רוצה לשלם היא תלך לבית משפט והיא תמשוך את זה הרבה זמן.

עו"ד אמנון יצחקניא: הדרך היחידה שבה אפשר לפתור את הבעיה היא להסיר את ניגוד העניינים, לא למצוא פתרונות קוסמטיים למה קורה אחר כך.

עו"ד אמנון יצחקניא: ההצעה הזו גם מקשה על המבוטח.

עו"ד אמנון יצחקניא: חבר הכנסת ריבלין צודק, הרי אחת מהשתיים.

עו"ד אמנון יצחקניא: או שאנחנו מצפים שהמבוטח יבין לבד שהוא אידיוט, הוא לא יודע להבין אם האקספרטיזה נכונה או לא.

עו"ד אמנון יצחקניא: או שהוא ילך למישהו מקצועי שיבדוק אם הסכום שמגיע לו הוא נכון או לא.

עו"ד אמנון יצחקניא: הוא לא יכול לדעת זאת בעצמו.

עו"ד אמנון יצחקניא: אדוני היושב ראש, אני הראתי לך בישיבה האחרונה כי ניגוד העניינים כבר לא מתבטא בחשש.

עו"ד אמנון יצחקניא: חברות הביטוח שולחות לשמאי הוראה שאומרת לו: מדדנו את הממוצע שלך.

אברהם פורז: רבותיי, אני לא מתכוון להמשיך בדיון.

אברהם פורז: אני רק רוצה לומר לכם היכן הדברים עומדים כרגע.

אברהם פורז: אני חושב שאי אפשר לשלול מחברת ביטוח את הזכות להציע למבוטח הצעה, וזה לא משנה על מה היא מבוססת.

אברהם פורז: היא יכולה להיות מבוססת על זה שמנהל מחלקת התביעות בכלל לא בדק את האוטו, והוא צלצל למבוטח והציע לו סכום כסף מבלי לשלוח אליו אף אחד.

אברהם פורז: אי אפשר לשלול זאת מחברות הביטוח, ואי אפשר לבוא ולומר שבכל מקרה כזה חברת הביטוח לא יכולה להציע הצעה, אלא חייבים למנות שמאי מכריע וכל הסיפור הזה.

אברהם פורז: שנית, לא יכול להיות בעיניי שכאשר הוצעה למבוטח הצעה הוגנת והוא גורר את חברת הביטוח להליך שיש לו עלות כספית, וגם כאשר הוא לא צודק העלות תוטל על חברות הביטוח.

אברהם פורז: יכול להיות שהסכום שצריך להיות פה צריך להיקבע באופן סטטוטורי.

אברהם פורז: בעיניי, לא יתכן שלמרות שהמבוטח קיבל הצעה הוגנת הוא יחליט ללכת לשמאי מכריע, והשמאי המכריע לא קיבל את דעתו ואז הוא אומר שההוצאה תהיה על חברת הביטוח.

אברהם פורז: על ידי כך אנחנו מעודדים שכל אחד יעשה מקצה שיפורים.

אברהם פורז: יכול להיות שלחבר הכנסת ריבלין יש דעה אחרת מדעתי, ואולי הוא חושב כפי שנאמר פה על ידי כמה אנשים.

אברהם פורז: זאת תהיה הצעתי לוועדה.

אברהם פורז: אני גם ניסחתי אותה קודם ואני גם מוכן לומר שבמקרה כזה הצרכן יחויב בסכום של 100 שקל.

אברהם פורז: המדינה היא לא בייבי סיטר לאומי.

אברהם פורז: אני גם מוכן שבדף נפרד בפוליסה ובאותיות בולטות יהיה כתוב שזאת הזכות של המבוטח כמו שהיה פעם בעניין ההתיישנות וכל הדברים האלה.

אברהם פורז: אני גם מניח שכל בעלי המוסכים ידעו על זה והם יאמרו לו זאת.

עו"ד אמנון יצחקניא: בשביל מה צריך חוק?

עו"ד אמנון יצחקניא: זה המצב הקיים היום.

אברהם פורז: לא, זה לא המצב הקיים היום.

אברהם פורז: השמאי המכריע יוכל לקבוע גם לעניין ירידת ערך של כלי הרכב.

אברהם פורז: זה צריך להיות ברור שגם זה בסמכותו.

אתי בנדלר: האם מדובר גם על ירידת ערך, עלות שעות עבודה, מחיר חלפים והכל?

אברהם פורז: הכל.

משה כהן: האם זה כולל גם מחיר שעת עבודה?

אברהם פורז: אנחנו מדברים על הנזק.

משה כהן: היום הנזק מורכב ממחיר שעת עבודה.

משה כהן: יכול להיות שאין חילוקי דיעות לגבי שעות העבודה, אבל מה המחיר.

משה כהן: יש מוסכניק שמוכן לעבוד עבור עשרה שקלים, ויש מוסכניק שיעבוד תמורת עשרים שקלים.

אברהם פורז: ההצעה מתבטאת בכסף.

אברהם פורז: חברת ביטוח צריכה לומר למבוטח שהיא מציעה לו אלפיים שקל ואם הוא רוצה לדעת למה אז יש פירוט.

אברהם פורז: ההצעה היא בכסף והיא גם תפורט.

אברהם פורז: היא תכלול את הסכום המוצע ואת פירוט החישוב איך הם הגיעו אליו.

אברהם פורז: אם חבר הכנסת ריבלין ירצה להביא להצבעה ורסיה אחרת, אני אאפשר לו.

אברהם פורז: אנחנו ננסח את הצעתי ונעביר אותה לעיונכם.

אברהם פורז: אתם תוכלו לומר שמבחינת

אברהם פורז: כם אין הצעת חברת הביטוח ושכל מבוטח הולך ישר רק לשמאי מכריע והוועדה תלך להצבעה.

אברהם פורז: אני לא אכתיב לחבר הכנסת ריבלין שום דבר שהוא לא רוצה.

עו"ד טלי שטיין: אני רוצה לדעת האם זה ברור שהמבוטח יכול לקחת שמאי מטעמו שאיננו שמאי מכריע?

אברהם פורז: ברור.

אברהם פורז: אם המבוטח לא רוצה שמאי מכריע הוא יכול ללכת לבית המשפט ולתבוע את חברת הביטוח.

עו"ד טלי שטיין: נניח והנתבע רוצה ללכת לשמאי שהוא מכיר, האם זה אפשרי?

אברהם פורז: זה לא שולל את זכותו של אדם שקיבל הצעה מחברת ביטוח לקחת שמאות פרטית, לפנות למחלקת התביעות ולהגיד: לי יש שמאות אחרת, שלם לי את מה שאני רוצה.

עו"ד אמנון יצחקניא: חבר הכנסת פורז, זה כבר כתוב.

אברהם פורז: הנוסח הזה הוא ההצעה שלי.

אברהם פורז: אולי אחר כך נעשה משהו אחר.

עו"ד דן לנדאו: אדוני היושב ראש, אולי כדאי שתתייחס בהצעתך, שאני כבר אומר לך שחבר הכנסת ריבלין מסתייג ממנה, לסיטואציה שחברת הביטוח לא אומרת למבוטח: זאת הצעתנו בכסף ותעשה מה שאתה רוצה, אלא היא אומרת למבוטח שעליו להכניס את האוטו לתיקון אצלם ומחר הוא יקבל אותו מתוקן.

עו"ד דן לנדאו: זה הרעיון.

אברהם פורז: מה רע בזה שחברת ביטוח אומרת למבוטח להשאיר את האוטו ושהיא תחזיר לו אותו מתוקן?

אברהם פורז: אם הוא לא רוצה, אז לא.

עו"ד דן לנדאו: למיטב ידיעתי בפוליסות יש עדיפות למרכזי השמאות והתיקונים של חברות הביטוח.

עו"ד דן לנדאו: אם המבוטח משאיר את האוטו הוא מקבל כך וכך.

עו"ד דן לנדאו: אם הוא לא משאיר את האוטו ההתייחסות היא בהתאם.

אברהם פורז: מר לנדאו, אני לא בא פה מהדיסציפלינה שאני צריך להגן על השמאים.

אברהם פורז: זה לא בעיה שלי.

אברהם פורז: הבעיה שלי היא המבוטח ורק המבוטח.

אברהם פורז: בואו נניח שהמבוטח נכנס למוסך הסדר כזה והציעו לו הצעה הוגנת.

עו"ד אמנון יצחקניא: איך הוא יודע אם ההצעה הזו היא הוגנת?

אברהם פורז: כי הוא בגיר.

אברהם פורז: המדינה היא לא גננת.

אברהם פורז: רבותיי, זאת הצעתי.

אברהם פורז: חבר הכנסת ריבלין יראה אותה והוא יוכל להכניס בה כל שינוי.

אברהם פורז: תתקיים פה הצבעה.

אברהם פורז: מה שיזכה לרוב, יזכה לרוב.

אברהם פורז: אתם עוד תשמעו מאיתנו.